На основу члана 8. став 2. Закона о рударству и геолошким истраживањима („Службени гласник РС”, бр. 101/15, 95/18 - др. закон и 40/21) и члана 42. став 1. Закона о Влади („Службени гласник РС”, бр. 55/05, 71/05 - исправка, 101/07, 65/08, 16/11, 68/12 - УС, 72/12, 7/14 - УС, 44/14 и 30/18 - др. закон),

Влада доноси

УРЕДБУ

О УТВРЂИВАЊУ ВРЕДНОСТИ ИСКОПАНЕ МИНЕРАЛНЕ СИРОВИНЕ ИЛИ ДРУГИХ ГЕОЛОШКИХ РЕСУРСА БЕЗ ПОТРЕБНИХ ОДОБРЕЊА

Члан 1.

Овом уредбом утврђује се вредност ископане минералне сировине или других геолошких ресурса када се геолошка истраживања и/или експлоатација минералних сировина или других геолошких ресурса врше без потребних одобрења, односно када се врше недозвољена геолошка истраживања и/или експлоатација.

Вредност ископане минералне сировине или других геолошких ресурса из става 1. овог члана (у даљем тексту: ископане минералне сировине), утврђује се на основу тржишне вредности ископане минералне сировине или других геолошких ресурса за период од две године.

Члан 2.

Утврђује се динарска вредност ископане минералне сировине по тони ископане минералне сировине, и то за:

1) неметаличне минералне сировине:

(1) техничко - грађевински камен - седиментне и метаморфне стене,

(2) техничко - грађевински камен - магматске стене,

(3) архитектонско - грађевински камен,

(4) глине и сировине за опекарску и керамичку индустрију,

(5) сировине за цементну индустрију и индустрију креча,

(6) калцијум - карбонатна сировина као пунило за индустрију боја и лакова, фасадних и термоизолационих материјала и у другим индустријским гранама,

(7) кварцни песак и пешчар, грађевински песак и шљунак,

(8) сировине за ватросталну и друге индустрије,

(9) минералне сировине неодређеног квалитета (или некатегорисана сировина);

2) металичне минералне сировине.

Члан 3.

На основу тржишне вредности енергетских минералних сировина утврђује се динарска вредност по тони, односно 1000/m³ и m³ ископане/експлоатисане минералне сировине, и то за: нафту, гас и угаљ.

Члан 4.

На основу тржишне вредности угљендиоксида утврђује се динарска вредност по m³ експлоатисаног угљендиоксида.

Члан 5.

Вредност ископане минералне сировине дата је у Прилогу – Динарска вредност, који је одштампан уз ову уредбу и чини њен саставни део.

Члан 6.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-7591/2021

У Београду, 26. августа 2021. године

В Л А Д А

ПРЕДСЕДНИК

Ана Брнабић,с.р.